«Սիրիայի իշխանությունները թաքցրել են բանտարկյալներին»
ԱՄՆ. «Սիրիայի կառավարության գործողությունները հակասում են Արաբական պետությունների լիգայի հետ ձեռք բերված պայմանավորվածության»
«Սիրիայի իշխանությունները տեղափոխել են բանտարկյալներին ռազմակայաններ՝ երկիրն այցելող Արաբական պետությունների լիգայի դիտորդներից վերջիններիս թաքցնելու նպատակով»: «Human Rights Watch» իրավապաշտպան կազմակերպության համաձայն, Արաբական պետությունների լիգան պետք է պնդի, որպեսզի իր դիտորդներին թույլատրվեն այցելություններ ազատազրկման ցանկացած վայր: Կազմակերպությունը պնդում է նաև, որ դիտորդները պետք է տեղեկացնեն իրենց աշխատանքն իրականացմանը խոչընդոտելու բոլոր դեպքերի մասին: «Human Rights Watch»-ի համաձայն, զինված ստորաբաժանումները դուրս բերելու, քաղբանտարկյալներին ազատ արձակելու և բռնությունները դադարեցնելու մասին Սիրիայի կառավարության խոստումների իրականացումը վերահսկելու նպատակով երկիր ժամանած Արաբական պետությունների լիգայի դիտորդների այցին ընդառաջ երկրի իշխանությունները հարյուրավոր քաղբանտարկյալների են տեղափոխել ռազմակայաններ: Սիրիա ժամանած դիտորդների առաքելության ղեկավար, Սուդանի գեներալ Մոհամմեդ Դաբին չորեքշաբթի օրը հայտնել է, որ այսօր դիտորդներն այցելություններ կկատարեն ևս երեք շրջան, ներառյալ Համան, Իդլիբն ու Դերաան: Դիտորդների այս այցերը կհաջորդեն երեքշաբթի օրը Հոմս քաղաք կատարված այցին, որտեղ Սիրիայի անվտանգության ուժերը կրակ են բացել՝ տասնյակ հազարավոր ցուցարարներին ցրելու նպատակով: Լոնդոնից իր գործունեությունն իրականացնող «Սիրիայում մարդու իրավունքների դիտակետ» կազմակերպության համաձայն, Հոմս քաղաքում երեքշաբթի օրը մոտ 70 հազար մարդ մասնակցել է հակակառավարական ցույցի, որի ընթացքում ցուցարարները պահանջել երկրի նախագահ Բաշար ալ-Ասսադի մահապատիժը: Անվտանգության ուժերի հետ բախումները տեղի են ունեցել այն ժամանակ, երբ ցուցարարները շարժվել են դեպի քաղաքի կենտրոն: Սիրիայի ակտիվիստների վկայությամբ, բռնություններ են տեղի ունեցել նաև չորեքշաբթի օրը Դերաա նահանգում, որտեղ դասալիքները սպանել են զինված ուժերի առնվազն չորս, վնասվածքներ հասցրել՝ 12 զինծառայողի: Միացյալ Նահանգների իշխանությունները երեքշաբթի օրը դատապարտել են Սիրիայում շարունակվող բռնությունները՝ ասելով, որ այս երկրի կառավարության կողմից իրականացվող գործողությունները հակասում են Արաբական պետությունների լիգայի հետ ձեռք բերված պայմանավորվածություններին: ԱՄՆ-ի արտգործնախարարության համաձայն, Սիրիայի իշխանությունների կողմից Արաբական պետությունների լիգայի գործադրվող ջանքերի անտեսումը շարունակելու դեպքում, միջազգային հանրությունը քննարկելու է քաղաքացիական անձանց պաշտպանությանն ուղղված այլ միջոցներ: